กรมชลประทาน เปิดเวทีแสดงความคิดเห็นโครงการศึกษาทบทวนการเพิ่มปริมาณน้ำต้นทุนให้เขื่อนภูมิพล พื้นที่แ
กรมชลประทาน เปิดเวทีแสดงความคิดเห็นโครงการศึกษาทบทวนการเพิ่มปริมาณน้ำต้นทุนให้เขื่อนภูมิพล พื้นที่แนวส่งน้ำเมย-น้ำแม่ตื่น เพื่อนำไปปรับปรุงรายงานการศึกษาให้ครบถ้วน

ที่ห้องประชุมภูหลวง เขื่อนภูมิพล อำเภอสามเงา จังหวัดตาก กรมชลประทานร่วมกับมหาวิทยาลัยนเรศวร ได้เปิดเวทีแสดงความคิดเห็น โครงการศึกษาทบทวนการเพิ่มปริมาณน้ำต้นทุนให้เขื่อนภูมิพล พื้นที่แนวส่งน้ำเมย-น้ำแม่ตื่น เพื่อชี้แจงข้อมูลรายละเอียดของโครงการฯ ความก้าวหน้าและรับฟังความคิดเห็น ข้อเสนอแนะ จากทุกภาคส่วน ทั้งภาครัฐ เอกชน สื่อมวลชน และผู้มีส่วนได้ส่วนเสียในพื้นที่ โดยมีนายชุติเดช มีจันทร์ ปลัดจังหวัดตาก เป็นประธาน 
เนื่องจากปัจจุบันปริมาณน้ำที่ไหลลงอ่างเก็บน้ำเขื่อนภูมิพล มีแนวโน้มที่จะลดลงอย่างต่อเนื่อง รัฐบาลและคณะกรรมการนโยบายน้ำแห่งชาติ ได้เห็นถึงความสำคัญของการแก้ไขปัญหาและกำหนดให้มีการดำเนินการอย่างเป็นรูปธรรม ซึ่งได้จัดสรรงบประมาณเมื่อกลางปี 2559 มอบให้กระทรวงเกษตรและสหกรณ์ โดยกรมชลประทานเป็นหน่วยงานรับผิดชอบดำเนินงานโครงการฯ และได้มอบหมายให้กลุ่มบริษัทที่ปรึกษาและมหาวิทยาลัยนเรศวร ดำเนินงานโดยคำนึงถึงหลักสากลของการใช้น้ำระหว่างประเทศ ซึ่งได้มีการศึกษาในด้านต่างๆ ให้สอดคล้องกับปัจจัยแวดล้อมของการใช้น้ำ ในลุ่มน้ำระหว่างประเทศอย่างสมเหตุสมผล 
ทั้งนี้ จากการศึกษาสำรวจพื้นที่โครงการฯ จะต้องมีการวางแนวท่อส่งน้ำจากแม่น้ำเมยไปลงที่น้ำแม่ตื่น ผันเข้าอ่างเก็บน้ำเขื่อนภูมิพล เพื่อเพิ่มปริมาณน้ำต้นทุน โดยคาดว่าปริมาณน้ำที่ผันเข้าอ่างเก็บน้ำ จะมีปริมาณเฉลี่ยปีละ 1,114.35 ล้านลูกบาศก์เมตร ซึ่งจะก่อให้เกิดประโยชน์หลัก 3 ด้าน ดังนี้ 
1.ด้านการเกษตร สามารถเพิ่มพื้นที่เพาะปลูกฤดูแล้งในโครงการกำแพงเพชรและโครงการเจ้าพระยาใหญ่ 871,755 ไร่ 
2. ด้านการใช้น้ำเพื่อการอุปโภคบริโภค สามารถเพิ่มความต้องการน้ำของการประปาส่วนภูมิภาค 50 ล้านลูกบาศก์เมตรต่อปี และการประปานครหลวง 250 ล้านลูกบาศก์เมตรต่อปี โดยมีการระบายท้ายเขื่อนเจ้าพระยาในฤดูแล้งเพิ่มขึ้น 20 ล้านลูกบาศก์เมตรต่อวินาที  
3.ด้านพลังงานไฟฟ้า สามารถเพิ่มพลังงานไฟฟ้าที่ผลิตได้ของโรงไฟฟ้าพลังน้ำเขื่อนภูมิพลเฉลี่ย 259 ล้านหน่วยต่อปี 


อย่างไรก็ตาม ปัญหาการขาดแคลนน้ำมีแนวโน้มรุนแรงมากขึ้น ยุทธศาสตร์การบริหารจัดการทรัพยากรน้ำ (พ.ศ.2558-2569 ) ที่ผ่านมาได้มีการเสนอมาตรการต่างๆ ในการแก้ไขปัญหา เช่น การเพิ่มประสิทธิภาพการบริหารจัดการน้ำ การพัฒนาโครงการใหม่ การปรับปรุงโครงการเดิม การปรับปรุงแหล่งน้ำธรรมชาติ เป็นต้น แต่การแก้ไขปัญหาวิธีดังกล่าว ยังไม่สามารถแก้ปัญหาได้ทั้งหมด การเพิ่มปริมาณน้ำต้นทุนในเขื่อนขนาดใหญ่ จึงเป็นอีกวิธีหนึ่งที่มีประสิทธิภาพในการแก้ไขปัญหาการขาดแคลนน้ำได้อย่างยั่งยืน